
Stratégiák és teljesítmény: A játékelmélet a munka világában

Kulcsszavak: játékelmélet; munkahelyi teljesítmény; munkapszichológia;
Jelen a dolgozat a játékelmélet munkahelyi teljesítményre gyakorolt hatását vizsgálja, fókuszálva arra, hogy az együttműködési és versengési stratégiák hogyan befolyásolják a csoportos és egyéni teljesítményt. A kutatás alapjául szolgáló kérdőíves felmérésben (N=104) több játékelméleti szituáció szerepelt, beleértve a fogolydilemmát, az ismétlődő fogolydilemmát, az ultimátum és közjavak játékokat. A kutatásban négy hipotézis került megfogalmazásra:
H1: A versengők jobban teljesítenek egyéni munkavégzés során, mint a kooperatívak.
H2: A kooperatívak jobban teljesítenek csoportos munkavégzés során, mint a versengők.
H3: A fogolydilemma helyzetekben történő kooperatív magatartás pozitívan bejósolja a mun-kahelyi teljesítményt, vagyis akik hajlamosabbak a kooperációra, azok jobban teljesítenek.
H4: Akik a közjavak helyzetben hajlamosak saját erőforrásaikat a közösség javára fordítani, jobban teljesítenek.
Az elemzések kétmintás t-próbát és többszörös lineáris regressziót alkalmaztak a válaszadók teljesítményének vizsgálatára. Az eredmények alapján a nem, a közjavak játékban mutatott kooperációs hajlandóság és a fogolydilemmában mutatott átlagos hozzájárulás bejósolják a teljesítményt, míg a versengés és kooperáció közvetlen kapcsolata a csoportos és egyéni teljesítménnyel nem mutatott szignifikáns eltérést.
A dolgozat eredményei alapján a játékelméleti modellek alkalmazása segíthet a szervezeteknek megérteni, hogyan befolyásolják a dolgozók döntéshozatali stratégiái a munkahelyi teljesítményt, és hogyan lehet az együttműködési kultúrát erősíteni. A játékelméleti szimulációk révén a munkavállalók megtanulhatják, hogyan hozzanak közös érdekeket figyelembe vevő, igazságos döntéseket, amelyek hosszú távon előnyösek mind az egyének, mind a csapatok számára. Míg a kutatás eredményei rávilágítanak a játékelméleti megközelítés gyakorlati értékére, és egy apró szeletet sikeresen megragadnak a munkahelyi teljesítményt befolyásoló tényezőkből, a munkahelyi szituációk komplexitása miatt további vizsgálatok szükségesek ahhoz, hogy mélyebben megértsük, hogyan hathat a kooperáció és a versengés a szervezeti hatékonyságra. Ennek fényében a dolgozat azt javasolja, hogy a játékelméleti modelleket, mint például a közjavak és fogolydilemma szituációkat ne csupán az elméleti kutatás, hanem a szervezetfejlesztés eszközeként is kezeljék, mivel ezek a modellek támogathatják a munkahelyi együttműködés és bizalom kialakítását.
 
 




